A Bizottság 1375/75/EGK rendelete
(1975. május 29.)
a komlótermelők termelői csoportjainak írországi elismerésére vonatkozó rendelkezésekről
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a csatlakozás feltételeiről és a szerződések kiigazításáról szóló okmánnyal [1] módosított, a komló piacának közös szervezéséről szóló, 1971. július 26-i 1696/71/EGK tanácsi rendeletre [2] és különösen annak 7. cikke (5) bekezdésére,
mivel a komlótermelők termelői csoportjának elismeréséről szóló, 1972. június 28-i 1351/72/EGK bizottsági rendelet [3] 2. cikkének (1) bekezdése előírja, hogy az elismeréshez egy termelői csoportnak legalább hét termelőből kell állnia;
mivel az említett rendelet hatálybalépése óta a mezőgazdaságra vonatkozó közösségi szabályok Írországra is alkalmazandókká váltak;
mivel Írországban csak egy komlótermelő régió található és mivel ebben a régióban hétnél kevesebb termelő van;
mivel Írország földrajzi helyzete miatt az ír termelők számára nehéz lenne más tagállamok termelői csoportjaihoz csatlakozni; mivel a szóban forgó termelők, szám szerint négyen, más tekin tetben megfelelnek az 1351/72/EGK rendelet által egy elismert termelői csoport létrehozására előírt minden feltételnek;
mivel abból a célból, hogy e termelők ne kerüljenek a többi közösségi termelőhöz képest hátrányos helyzetbe, Írország kedvéért el kell térni az 1351/72/EGK bizottsági rendelet 2. cikke (1) bekezdésének rendelkezéseitől, háromra csökkentve a csoport alakításához szükséges termelők számát;
mivel az e rendeletben előírt intézkedések összhangban vannak a Komlópiaci Irányítóbizottság véleményével,
ELFOGADTA EZT A RENDELETET:
1. cikk
Írországban, az 1351/72/EGK bizottsági rendelet 2. cikkének (1) bekezdésétől eltérve, egy termelői csoport elismerhető, ha az legalább három termelőből áll.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1975. május 29-én.